الاضراب

"الاضراب"
هى قصيدة وطنية مصرية للشاعر المصرى الكبير احمد فؤاد نجم.

 الكلمات 

 الإضراب
 باسم الإله الشعب
 رب المضربين
 الصايم
 المحروم على مر السنين
 يا منشدين الحي
 حيوا حينا
 واحنا هنا
 ع العهد دايما مخلصين
 محلا القصايد
 فى الشدايد .. والغنا
 محلا الكلام الحب
 أوقات الشقا
 احنا اللى تهنا ع الطريق
 من بغضنا
 متفرقين
 والسجن هوا الملتقى !
 آه يا رفاقه
 من متاهات الطريق
 لما الليالي
 بيتخنق فيها القمر
 يمشى الصديق
 فى الضلمه
 يخبط فى الصديق
 والسكه بنت الخطوتين
 تاخد سنه !

 إحنا النهارده فين
 وكام
 وبكره كام
 وبعده فين ؟
 فى كل يوم بنزور مكان
 وكل يوم
 بنزيد عدد
 وكل يوم
 نفتح بيبان
 وكل يوم
 بنزيل سدد
 وكل يوم
 يطلع بنا
 وكل يوم
 ينزل هدد
 وكل يوم
 نحبل غنا
 وكل يوم
 نولد مدد
 احنا كده لازم نكون
 جوا السجون
 برا السجون
 محلا القصايد
 فى الشدايد والغنا
 محلا العيدان الخضر
 فى الربع الخراب
 احنا اللى تهنا ع الطريق
 من بعضنا
 متجمعين
 بنخط صفحه فى الكتاب
 ملعونه قامه تنحنى بالقهر
 من حاكم .. وخان
 ملعونه كلمه تنتنى فى الحلق
 تهرب م اللسان
 ملعونه ساعه تنحسب م العمر
 يطويها الخنوع
 ملعونه لقمه مغمسه بالذل
 ملعونه الجبان
 آه يا رفاقه
 ياللى عملتوا الصلابه للحجر
 بانده لكم
 وسط الكآبه
 والرتابه .. والضجر

 يا مقربين الفجر
 نوره ومطلعه
 مدوا المسامع
 فى المجامع
 واسمعوا
 صرخة مغنى الحى من جوف العدم
 اتجمعوا
 اتجمعوا
 اتجمعوا

تصنيف:شعر مصرى
تصنيف:اشعار احمد فؤاد نجم